Coordinació – Pàgina 3 – Escola Edumar\n1 d'octubre de 2020 general butlleti per Coordinació\nQuan pensem en l’escola del curs vinent cal pensar en la lliçó de vida del moment present i en els aprenentatges que hem fet (el què i el com ho hem après). Si ho fem així, i com ja hem dit en altres ocasions, no haurem perdut el temps. En aquest nou escenari ens plantegem diferents reptes als quals intentarem […]\nDocents al peu de canó Volem fer un reconeixement a l’esforç que està duent a terme l’equip docent en un temps nou i desconegut, transformant un centre majoritàriament presencial en una escola en línia. Redissenyar un nou context d’aprenentatge en pocs dies ha significat un canvi radical i un gran repte, i la capacitat demostrada d’adaptació i de resiliència ha […]\n16 de juny de 2020 general per Coordinació\n9 de juny de 2020 general per Coordinació\nEl número de desempat per a la preinscripció escolar del curs vinent (2n cicle infantil; primària i ESO) és el 33386 (sobre un total de 153.303 sol·licituds). El sorteig públic determina el número a partir del qual s’ordenen les sol·licituds que tenen la mateixa puntuació. Publicació de la llista de sol·licituds que han demanat el centre i l’ensenyament en primera […]\n4 de juny de 2020 general documentació per Coordinació\nEn ll Pla de Reobertura de l’Escola Edumar en Fase 2 de desescalada s’incorporen les mesures que els documents específics emesos per les autoritats sanitàries han establert pel que fa adequació d’espais, mesures de distanciament i higiene i vulnerabilitat d’alumnat i personal. Com a col·lectiu de mestres som conscients de les afectacions que ha causat la situació provocada per la pandèmia a la nostra […]\n1 de juny de 2020 general butlleti per Coordinació


AMPA Rosella - QUÈ ÉS L´AMPA\nEstatuts AMPA Escola Rosella Viladecavalls\nInformació general de l'AMPA Rosella\nInformació inicial, inscripció, lliurament llibres primària i oferta d'activitats extraescolars 2019-2020.\nL´AMPA és l’entitat sense ànim de lucre que agrupa a les famílies dels alumnes de l’escola i que, voluntàriament han decidit formar-ne part. Està associada a la FaPaC (Federació d’associacions de mares i pares d’alumnes de Catalunya).\nÉs l’òrgan sobirà de govern de l’AMPA. Tots els membres queden subjectes als acords de l'Assemblea, incloent-hi els absents. Es reuneix en sessió ordinària com a mínim un cop l'any, i amb caràcter extraordinari quan es consideri convenient, mitjançant escrit a la Junta. Té dret a assistir-hi el pare, mare o tutor de qualsevol alumne del centre.\nÉs l'òrgan que regeix, administra i representa l'Associació. La Junta s’organitza en comissions per abordar les diferents àrees. Es reuneix periòdicament per tractar temes relacionats amb l'entorn escolar dels alumnes. Està formada pels membres elegits en Assemblea General a cada curs, i que actualment és la següent:\nPresidenta: Xantall Gómez\nTresorera: Virgínia Pascual\nSecretària: Vanesa Collado\nVocals: (nomenament al novembre)\nParticipar en la presa de decisions i en el govern del col·legi mitjançant un representant al Consell Escolar.\nSer l'interlocutor que tenen els mestres i la Direcció del Centre per a tractar els temes que afecten a tot el col·lectiu de famílies.\nNomés cal tenir un fill/a inscrit a l’escola i pagar la quota anual de 39€ al’inici del curs escolar. Aquesta quota és per família, independentment del nombre de fills inscrits. Actualment, al voltant del 80% de les famílies del centre són sòcies de l’AMPA.\nDescomptes en la compra de la roba esportiva de l’escola (ús no obligatori).\nDret d’inscripció dels alumnes en les activitats extraescolars organitzades per l’AMPA.\nDret d’escogir i ser elegit membre de la Junta de l’AMPA.\nCom col·laborem econòmicament amb l’escola?\nAmb l’objectiu de contribuir a incrementar la qualitat de l’entorn educatiu dels nostres fills, i en col·laboració amb la Direcció de l’escola, dediquem part del pressupost anual de l’AMPA a millorar les instal·lacions, facilitar recursos i augmentar els mitjans educatius disponibles. Així, les quotes de les famílies sòcies de l’AMPA generen un benefici a l’escola, que repercuteix directament a favor dels alumnes. Us demanem per això, la vostra contribució per construir una escola millor per a tots.


Vídeo: com era la festa del Pa Beneït al Vendrell fa 70 anys?\nEl vídeo mostra una cercavila del Pa Beneït dels anys 40. | Arxiu Comarcal del Baix Penedès / Fons Ollé\nRescaten un vídeo de la celebració de les Festes del Pa Beneït del Vendrell de fa 70 anys\nL'Arxiu Comarcal mostra un enregistrament de l'artista Antoni Ollé Pinell\nper Marc Guitart 06/07/2021 10:22h\nCom eren les Festes del Pa Beneït del Vendrell ara fa prop de 70 anys? L'Arxiu Comarcal del Baix Penedès ha rescatat un vídeo de l'artista Antoni Ollé on es pot veure la celebració de la festa als anys 40 del segle passat. La gravació es va fer a la platja de Sant Salvador.\nAntoni Ollé Pinell era un gravador, professor, pintor i fotògraf barceloní que estiuejava a Sant Salvador amb la seva família. Va enregistrar nombrosos vídeos de la seva vida quotidiana tant a Barcelona com al Vendrell. El seu fons documental està dipositat a l'Arxiu Comarcal.\nEl vídeo mostra imatges de diferents moments del dia a dia de la família Ollé Sanromà, tant a Barcelona com a Sant Salvador. Al minut 6'40'' es pot veure com prenen part a la cercavila del Pa Beneït a la platja i després fan un berenar. Es calcula que les imatges són de finals dels anys trenta o principis dels anys quaranta.\nCunit reforça la il·luminació per accedir als barris de muntanya\nEl 'botellon' multitudinari al Baix Penedès amagava un fet il·legal d'alta gamma\nFestes de barris del Vendrell El Vendrell Sant Salvador El Vendrell cultura popular


Una granja de Vallcebre busca recuperar el valor de la llana: "Ara no sabem què fer-ne i és un residu" - Aquí Berguedà\nAl Montseny s'hi projecta un petit obrador per rentar i comercialitzar aquesta fibra natural. Fins ara no hi havia cap lloc a Catalunya on rentar i comercialitzar la llana\nL'Èric, amb una de les ovelles Ryeland de Vallcebre. NIA ESCOLÀ / ACN\nDesprés de viatjar per tot el món com a comercial tèxtil, la Berta Flotats va decidir deixar la feina i fer realitat el seu somni: ser pastora. Així, va engegar el seu projecte a Vallcebre, al Berguedà, on ha muntat una granja on cria un ramat d’ovelles Ryeland, una raça molt preuada per la seva llana. De fet, ara mateix es tracta de l’únic ramat de Catalunya criat exclusivament per la llana. “Això s’ha deixat de fer perquè, com que no es fa servir, s’ha anat criant només per la carn”, explica. El problema és que, a Catalunya, de moment, no hi ha cap lloc on rentar-la i poder-la comercialitzar, però ara, al Montseny, està a punt de néixer un petit obrador per aconseguir que la llana deixi de ser “un residu”.\nLes Ryeland són unes ovelles rodanxones, de pota curta i orelles petites, coll fort i un cap gros i arrodonit, cobert de llana fins a gairebé el musell. De fet, sovint les hi han de tallar la llana de vora els ulls perquè s’hi vegin bé.\nUna ovella Ryeland amb el seu xai mamant, a Vallcebre. NIA ESCOLÀ / ACN\nPerò això canviarà aviat gràcies a l’obrador que està a punt de néixer al Montseny. Els productors podran portar-hi la llana dels seus ramats i comercialitzar-la. Mentrestant, la Berta i l’Èric, el seu company, també crien ovelles de llet per fer formatges i iogurts que comercialitzen a les valls del Pedraforca.\nBerta Flotats, amb els formatges que comercialitza a les valls del Pedraforca. NIA ESCOLÀ / ACN\nACNBerta Flotatsllanaovellesovelles Ryeland\nEl ministeri aprova que l’Ajuntament de Berga no hagi de tornar 2,3 milions d’euros de deute, de cop, el juny\n‘El passerell del Berguedà’, una melodia feta conte que busca mecenes per poder-se editar


El preu de la llum marcarà demà un nou rècord per cinquè dia consecutiu\nL'import mitjà del MWh a l'estat espanyol se situarà en els 117,29 euros, amb pics que superaran els 128 euros per MWh\n12.08.2021 - 12:05\nActualització: 12.08.2021 - 14:05\nPer cinquè dia consecutiu, el preu de la llum a l’estat espanyol marcarà un nou rècord aquest divendres. Coincidint amb l’arribada de l’onada de calor, l’import mitjà del MWh se situarà en els 117,29 euros, una xifra superior als 115,83 euros registrats avui, segons les últimes dades de l’Operador del Mercat Ibèric de l’Electricitat (OMIE).\nEl govern espanyol s’espolsa la responsabilitat pel preu disparat de la llum\nLa franja horària més barata serà entre les quatre i les cinc de la matinada, tot i que el preu serà de 101,52 euros per MWh. El pic més alt serà entre les nou i les deu de la nit, quan l’electricitat es pagarà a 128,54 euros per MWh. Arran de l’augment dels últims dies, són cada vegada més les veus que demanen una reforma de la tarifa de la llum i una rebaixa dels tipus impositius a l’estat.\nLa ministra d’Hisenda espanyola, María Jesús Montero, ha afirmat que el govern espanyol té instruments limitats per revertir l’augment del preu de la llum perquè l’escalada s’està produint per factors internacionals. Tanmateix, Montero ha dit que el govern “continuarà treballant sense descans per abaratir el preu de l’energia encara que les causes no siguin nacionals”.\nEn una atenció als mitjans, la ministra d’Hisenda ha dit que l’executiu de Pedro Sánchez està prenent mesures estructurals que tindran efecte en el mitjà termini i permetran reduir la factura de la llum el pròxim trimestre. “El funcionament del mercat elèctric no es canvia de la nit al dia”, ha argumentat.


Des de la Diputació estem convençuts que el nostre territori hauria de fer un pas endavant cap a models de creixement més sostenibles i sòlidament fonamentats en la competitivitat. Es tracta de millorar el benestar mitjançant l’impuls de “l’economia circular”, la qual esdevé una oportunitat per a la majoria de sectors per ajudar-se els uns als altres.\nDavant aquesta situació excepcional, i conjuntament amb productors, petits empresaris i el comerç (sectors primari, secundari i terciari, respectivament), la Diputació de Girona ha engegat la campanya “Ajudem-nos, triem productes i serveis locals”.\n“Ajudem-nos, triem productes i serveis locals” es presenta amb una campanya transversal liderada des de la Diputació de Girona i amb el suport i la implicació de moltes entitats dels diferents sectors econòmics gironins, que representen milers d’empreses, comerços, productors i serveis.\nSegons el president de la Diputació, Miquel Noguer, “en aquest moment, volem donar un missatge clar i directe a tots els gironins per tal que facilitin el desenvolupament de l’entorn social i econòmic de les nostres famílies. La Diputació vol ajudar a fer d’aquest un territori desenvolupat econòmicament, generador de llocs de treball, amb benestar i equitat social, i que ens faci menys dependents i menys vulnerables. Ajudem-nos els uns als altres triant productes i serveis d’aquí. Entre tots ho aconseguirem”.


La Policia Local reconeix a les persones que han treballat per la seguretat i la convivència\nAmb motiu de la celebració del Patró de la Policia Local de Castelldefels, el cos i l’Ajuntament han volgut reconèixer en el marc de l’acte institucional la tasca destacada aquest any dels seus agents, de Mossos d’Esquadra i Policia Nacional així com de la ciutadania que ha contribuït a millorar la convivència al municipi.\nAquest 27 de setembre, el Teatre Plaza ha acollit la celebració institucional del Patró de la Policia Local de Castelldefels. L’acte ha integrat el lliurament de reconeixements a la tasca dels agents del cos que han realitzat actuacions destacades durant l’últim any així com la concessió de medalles al mèrit policial i insígnies pel compliment de 25 anys de servei. De la mateixa manera, Ajuntament i Policia Local ha volgut donar reconeixements per la seva col·laboració en actuacions destacades a agents dels Mossos d’Esquadra, el Cos Nacional de Policia i a ciutadans i ciutadanes que han col·laborat a millorar la seguretat i la convencia a Castelldefels.\nLa celebració del Patró de la Policia Local, el 27 de setembre\nEl proper divendres 27 de setembre tindrà lloc la celebració del Patró de la Policia Local amb diferents iniciatives. D’una banda, a les 12 h se celebrarà al teatre Plaza un acte institucional de reconeixement de la tasca dels agents que han realitzat actuacions destacades durant l’últim any. També es concediran medalles al mèrit policial i insígnies pel compliment de 25 anys de servei en el cos. A la tarda, a partir de les 17 h, tindrà lloc a la plaça de l’Església, una exhibició de vehicles de diferents cossos de seguretat i diverses demostracions.


Club Bàsquet Benissa: El Lavisane guanya el seu partit.\nEl Lavisane guanya el seu partit.\nPrimera victòria del Lavisane en un partit fluix.\nA la tercera va ser la vençuda. Per fi va aconseguir guanyar el Lavisane en un partit sense xispa que va demostrar el perquè els dos equips estan en la part baixa de la classificació.\nEl rival, un equip veterà i escàs de físic, va plantejar el partit que li convenia i els locals no van saber canviar el ritme per a aconseguir una dinàmica més favorable als seus interessos. El començament va ser igualat, però a mitjan el primer quart el Lavisane va començar a imposar el seu joc i va aconseguir una renda de 14 punts (20 - 6) que semblava que podia trencar el partit. No va anar així, entrant en una fase de joc rampló que va permetre als visitants tornar a entrar en el partit i retallar diferències fins als 4 punts (29 - 25) aprofitant els pitjors moments de joc vistos al Lavisane aquesta temporada.\nDesprés del descans eixírem mentalitzats en què el partit passava per defensar amb més intensitat i donar-li velocitat a l'atac. Sense jugar bé del tot aconseguírem augmentar de nou l'avantatge i portar-la altra vegada fins als 10 punts, la qual cosa ens va permetre arribar al final del partit sense dificultats.\nEns quedem amb la victòria com a fet positiu i la certesa que hi ha molt a millorar. El pròxim cap de setmana tindrem l'oportunitat de fer-ho en el desplaçament al Verger.\nLavisane C. B. Benissa: 47\nLluís, Juan (14), Chupete (7), Frank (3), Sebas (2), Kike (15), Pepe, Ximo (6) i Álex.\nC. B. Innova de Mutxamel: 37


DICLIPTERA SUBERECTA – ARBRES I PALMÀCIES DEL MEDITERRANI\nperennes, subarbust, vivaç\nPublicat per arbresmediterrani on 24 Agost, 2019 30 Agost, 2019\nNom comú: Justicia suberecta, jacobinia\nFamília: acantàcies (Acanthaceae)\nEtimologia: El nom del gènere, Dicliptera deriva de les paraules gregues dicli, “doble” i ptero, “ala”, que significa “amb dues ales”, al·ludint al fruit en càpsula amb dues ales. L’epítet llatí suberecta, significa “quasi erecta”.\nDescripció: mata herbàcia robusta d’aspecte arbustiu, d’uns 40 x 60 centímetres, perenne, molt pilosa, tant les tiges com les fulles, i per aquesta raó té un to entre verd clar grisenc i glauc. Les fulles són petites, toves, de tacte agradable, oposades, d’ovades a el·líptiques, acanalades, de 4-8 centímetres de longitud. Floreix a l’estiu i ben entrada la tardor. Flors tubulars estretes, amb els llavis recorbats cap en fora, de color vermell viu, que neixen en petits grups a l’axil·la de les fulles, majoritàriament a la part alta de les tiges. Perd les fulles a les zones on l’hivern és fred i de forma contínua. Fruit en càpsula alada que conté les llavors fosques o negres.\nHàbitat. Pot estar a ple sol o mitja ombra. Resisteix gelades de fins a -12 °C (zona USDA 8), perdent, en aquest cas, la part aèria, però rebrotant a la primavera. Aquesta planta és bastant resistent a la sequera i requerirà regs molt moderats, trobant-se còmode amb ambients de baixa humitat. És indiferent al tipus de sòl, silici, calcari o pobre, fins i tot amb un pH no limitant. Adobar-la una vegada a l’any, amb l’adob general. És convenient tallar la part seca a l’hivern. És una planta amb molt pocs requeriments. Molt resistent a plagues i malalties.\nReproducció: per llavors recol·lectades la mateixa temporada.\nUtilitats: planta molt apreciada pels colibrís. És atractiva, tant per l’aspecte de la mata, que contrastarà amb els altres tons de verd, com per la floració llarga i de color viu, i a més molt rústica i robusta, però lamentablement poc coneguda. Utilitzada en agrupacions d’arbustos o per entapissar el sòl si és prou compacta. Ideal per a rocalles i jardins de baix manteniment.\nEntrada prèvia MIMOSA PUDICA\nEntrada següent PENTAS LANCEOLATA


Centre Excursionista Roca Negra: 2008\nSortida en BTT: 23 de novembre\nEn Pere Aguiló, un dels dos 'bikers' de la junta del CERN, ha muntat aquesta sortida per al pròxim 23 de novembre. Potser serà una bona ocassió per trobar-nos...esperem que us animeu.\nTindrà un nivell básic i transcorrerà per pistes gairebé totalment.\nLloc de trobada: Plaça de l'Església.\nRecorregut: Castelldefels - Gavà (per muntanya)\n- Pista fins la carretera de Begues - Begues - La Clota - Pista cap a La Desfeta - La Clota - Pista cap a Les Agulles (que no es recorrerà totalment) - La Clota - Camí dels Penitents - Castelldefels.\nDistància: 35 Kms aproximadament.\nTemps invertit: 4 hores aproximadament.\nDepenent del nivell i les ganes, es pot escurçar o allargar la sortida.\nÉs a dir que apunteu-vos i no us amoïneu!!! Ningú no es quedarà penjat. A meitat del recorregut es farà una aturada per esmorçar.\nSi teniu qualsevol dubte us podeu adreçar al Pere\nBTT AL MARROC\nPer a qui li pugui interessar, penjem aquesta proposta de "pedalada aventurera" al Marroc.\nUna oberta a tothom:\ni l'altre pensada únicament per "beteteres" fémines:\nSón dos propostes diferents de descobrir part del Marroc en BTT. Les etapes transcorren per l'Atlas i el desert. Són etapes d'entre 50 i 70km sense desnivells importants. Pensades per practicants del BTT que vulguin gaudir d'un entorn embaucador damunt de la seva bicicleta amb esperit aventurer i mai competitiu. Una altre forma d'apropar-se a la gent i als seus costums i tradicions.\n11 de maig de 2008: ROCANEGRA AL PODI\nAvui hem participat a la Marató de Muntanya de Berga, puntuable per al Campionat de Món. Les dures condicions climàtiques, amb neu i baixes temperatures en alçada han obligat a retallar uns 7 Kms, per el que ha quedat en 35 Km. Aixó no ha restat duresa a la prova ja que el desnivell positiu ha quedat en 2.200 mts. L'Emili ha arribat el 44 a la general i segon a la categoria Màster: Temps total 4h44 min. També ha corregut el Marino, suportant fins al final les dures condicions. La Pilar Pruna ha corregut la mitja marató, encara que finalment s'ha retirat.


Cruspir-se un llibre per a protestar contra el tancament de les llibreries\nComanegra crea un llibre comestible de Màrius Serra · El presentarà dissabte vinent en un acte contra la decisió del govern que ja ha fet perdre el 50% de les vendes al sector\nEls amants dels llibres ho som tant, que, si poguéssim, ens els menjaríem. Aquella olor tan sensual que fa el paper, el tacte de les cobertes, l’aroma de la tinta, tot és un joc de sensualitats que arriba a un dels plaers màxims en entrar en una llibreria quan no tenim pressa disposats a endur-nos a casa el tresor que més ens sedueixi, sense renunciar a menjar-nos amb els ulls tots els altres. Els llibres són una font de plaer tan immensa que només falta que te’ls puguis menjar. Ep, atenció, que això serà possible dissabte vinent, dia 6 de febrer, però només per a cent privilegiats.\nEls editors de Comanegra n’han pensada una de bona. Fer el primer llibre essencial (i efímer) de la temporada. Com que les llibreries són tancades els caps de setmana perquè el govern, incomprensiblement, no les ha declarades servei essencial i com que les de més de 400 metres quadrats tenen les portes barrades tota la setmana, han creat un llibre comestible que es pugui vendre en cap de setmana i que un cop acabada la lectura te’l puguis cruspir.\nEvidentment, és una acció de protesta en contra d’aquesta norma absurda que en les primeres quatre setmanes d’aplicació ja ha significat unes pèrdues de les vendes del 50%, d’unes vendes que ja eren molt i molt minses i que venien molt tocades pels confinaments perimetrals municipals i comarcals i per una reducció de les visites dels compradors a les llibreries derivada directament de la por de la covid-19. Una estocada quasi mortal per al sector llibresc en general, i quelcom que tots els editors miren amb màxima preocupació ara que ja se sap que el Sant Jordi tornarà a ser molt complicat i que la normalitat vés a saber quan arribarà, amb els nombrosos retards que fan que la immunitat de grup abans de l’estiu sigui poc més que una utopia.\nQuin és aquest primer llibre comestible? És Bibliofàgia, de Màrius Serra, que va escriure el conte en un parell de dies, destinat a aquesta acció del dia 6 de febrer. Serà un llibre del qual se’n faran 100 exemplars que es vendran únicament aquest dia i ningú no el podrà conservar gaire temps, perquè li caducaria. Té un alt contingut satíric (però tranquils, perquè això, de moment, no engreixa) i és fet amb paper d’arròs, tinta comestible, decoracions d’alta pastisseria i diuen que té gust de vainilla.\nExplica Jordi Puig, editor de Comanegra: “De seguida vàrem pensar que el llibre ens l’escrivís en Màrius Serra, amb qui hem col·laborat altres vegades i amb qui tenim molta confiança. I ell ens va dir que si tota la vida s’havia considerat un verbívor, era exactament la persona idònia per a fer un llibre comestible. I la veritat és que s’hi ha implicat al màxim des del primer moment.”\nPosem-nos una mica més seriosos, perquè si bé és cert que l’acció del dia 6 serà una gran festa dolça (i sense gluten, de manera que celíacs, no patiu perquè podeu menjar el llibre sense problema), el motiu de celebració és ben amarg. El 22 de setembre de 2020, el govern de la Generalitat declarava la cultura bé essencial per “preservar la cultura davant de noves restriccions i establir una sèrie d’accions” que donessin “cobertura als drets culturals dels ciutadans i a les indústries i als sectors creatius”. Comanegra assegura que “va ser un glop d’esperança i un motiu d’orgull per a tot un sector que, tristament, ha quedat en paper mullat”. I és que aquest cap de setmana és el quart consecutiu que totes les llibreries de Catalunya estan obligades a abaixar la persiana, “perquè l’últim paquet de mesures de la Generalitat no va considerar que les llibreries fossin pilars culturals (com ara un teatre o un museu, sense anar més lluny)”. “Per postres, la situació s’agreuja de manera alarmant perquè a les llibreries de més de 400 m2 se’ls obliga a tancar cada dia, des del 9 de gener, sense cap opció”, diu l’editorial.\nÉs per això que el llibre comestible de Comanegra i Màrius Serra “és una protesta contra aquesta situació de menysteniment i de desgavell”. “No se’ns ha acudit una millor manera de criticar l’absurditat de les mesures que ens afecten que amb una acció deliberadament absurda. Si perquè se’ns consideri essencials hem de fer que els llibres es puguin menjar, fem-ho.”\nLa trobada del dia 6 serà al pati de la Fàbrica Lehmann de Barcelona (Consell de Cent, 159) a les cinc de la tarda. És aquí on hi ha la seu de l’editorial, però també, i entre altres, de Rooftop Smokehouse, una empresa de càtering especialitzada en fumats, que serà qui s’encarregarà de comercialitzar el llibre comestible, a un preu de vint euros per unitat. Arribarà el cinquè cap de setmana consecutiu amb les llibreries tancades, amb unes pèrdues per al sector llibresc molt difícils de calcular, i és per això que serà aquesta empresa alimentària la que vendrà el llibre, perquè ells sí que són sector essencial.\nL’acció convocada va molt més enllà d’una presentació de llibre, i serà una reclamació pública i una reivindicació col·lectiva en què el món del llibre exigirà que s’obrin les llibreries i no les tornin a condemnar a una situació com l’actual.\nMàrius Serra i els editors en faran la presentació i llegiran un manifest i el conte essencial, abans de degustar-lo. Tothom qui vulgui Bibliofàgia haurà d’escriure a info@comanegra.com per reservar espai i llibre. L’acte seguirà un control de cabuda i unes mesures de seguretat sanitària estrictes.\nUna de les coses que potser poden sorprendre és que aquesta acció en contra del tancament de les llibreries l’encapçali una editorial (que en el seu moment, en ple confinament, ja va impulsar la campana “Adopta una llibreria”) i no l’hagi organitzat el gremi de llibreters, que són els màxims perjudicats. Puig explica: “Nosaltres ho fem perquè en aquesta casa ens agraden les bogeries i quan t’agraden les bogeries sorgeixen idees com aquestes i ens hi animem tots i ho posem en marxa. Per a una editorial com Comanegra el fet que les llibreries estiguin tancades és una situació molt desgraciada i ho havíem d’explicar, perquè ens afecta molt directament, anem perdent els nostres punts de venda.”\nI com que aquest llibre serà efímer i quasi ningú no el podrà llegir, aquest n’és el començament: “Vet aquí la història d’un lector voraç que devora tots els textos que li cauen a les mans. No és pas bibliòman ni bibliòfil sinó bibliòfag. Se’ls cruspeix, els llibres, com qui es fot unes patates d’Olot. És un lector tan voraç i tan veraç que quan veu una prestatgeria plena de llibres perd l’oremus. La seva vida ha estat sempre un festí verbívor.”


El millor bàsquet de planter en el III Torneig Ciutat de Torrent - Info Torrent\nInicio Notícies Joventut i Esports El millor bàsquet de planter en el III Torneig Ciutat de Torrent\nEl torneig memorial Pasqual Chulià reunirà huit clubs del bàsquet europeu del 9 al 12 de setembre\nEl III Torneig de Bàsquet Ciutat de Torrent, memorial Pasqual Chulià, convertirà aquesta setmana la nostra ciutat en la capital de l’esport de la cistella. Després d’haver sigut ajornada l’edició de l’any passat, els pròxims dies, del 9 al 12 de setembre, el campionat de bàsquet júnior reunirà huit dels millors planters d’equips espanyols i europeus. Al Nou Bàsquet Torrent, que actua com a amfitrió d’aquest memorial, s’uniran els alemanys de l’IBAM Munic, l’equip txec del Basket Brno i els xics del Stella Azzurra d’Itàlia. Per altra banda, els clubs nacionals que hi participen són el FC Barcelona, la penya Joventut de Badalona, el Reial Betis i el València Bàsquet, guanyador de les dues edicions anteriors.\nLa regidora d’Esports de l’Ajuntament de Torrent, que ha col·laborat, amb la FDM i al club de bàsquet torrentí, en l’organització d’aquest memorial, ha destacat la consolidació del torneig entre les activitats esportives del bàsquet júnior, atesa la seua projecció internacional, i assegura que “ens hem obstinat a emprar tots els mitjans disponibles que garantisquen la seguretat dels espectadors i que la celebració dels actes esportius en espais tancats transcórrega sense incidents; esperem que aquestes experiències servisquen per a anar obrint pas a la normalitat i a poc a poc puguem recuperar el pols de l’esport a la nostra ciutat”.\nEl campionat, que ret homenatge a Pasqual Chulià, un històric del bàsquet local, es disputarà en el pavelló esportiu El Vedat i en el pavelló de la UCV, i s’organitza en dues fases: una primera fase de classificació, que s’inicia demà dia 9 amb el debut del Nou Bàsquet Torrent en un enfrontament al FC Barcelona, a les 18.00 hores; i una fase final d’eliminatòries. Els clubs es distribuiran en dos grups per a aconseguir la classificació; els dos primers de cada grup disputaran les semifinals, dissabte 11, i la final, que es jugarà diumenge, a les 12.00 hores.\nA més, com a novetat d’aquesta tercera edició del torneig, els aficionats a la cistella podran seguir tota la informació diària actualitzada, amb resultats i imatges dels partits, en el compte d’Instagram @torneigciutatdetorrent.\nAixí mateix, el partit de debut del NB Torrent, les semifinals i la final de diumenge seran retransmeses en directe per la pàgina de facebook de la FDM i de l’Ajuntament de Torrent.\nAnterior Artículo Torrent inicia el curs escolar 2021-2022\nSiguiente Artículo Torrent concedeix ajudes per a la millora de l’accessibilitat i la restauració de façanes en edificis residencials\nMés de 380 jugadors i jugadores de diferents categories formaran els 22 equips que compete…\nEl programa d’activitats del mes del medi ambient mostra alguns racons de la serra d…


Gocha Gocha: d’agost 2008\nO sigui "Yattaaaa~!", que vol dir "Visca! Ja ho tinc!"\nDesprés del desengany de no poder visitar el Museu Ghibli la primera vegada (i de moment l'única) que vaig anar al Japó, he aconseguit l'entrada!\nEl museu té un aforament molt limitat i s'han de comprar les entrades amb fins a tres mesos d'antelació, a través d'una mena de servicaixa que hi ha a les botigues "Lawson".\nA Europa es poden comprar a Italia, França i Anglaterra. Però la primera no dóna l'opció de compra per internet, així que l'oferta se'm redueix a dos proveïdors.\nL'altra vegada ho vaig intentar amb el francès... Quina colla d'impresentables! (#¬¬)&#†ø…\nEl primer mail els el vaig enviar massa aviat i em van respondre que no podien reservar les entrades fins tres mesos abans de la data de l'entrada.\nFins aquí, bé! És la metodologia del museu.\nEls vaig tornar a escriure quan entrava dins el termini.\nUs han respost a vosaltres?? Doncs jo encara espero!\nI no és que no hi hagués places!\nPerquè ho vaig estar mirant al web del museu i fins dies abans de sortir n'hi havia.\nEl mínim que podien fer és dir que no podien, carall!\nUna altra raó per a que els gavatxos no em caiguin bé...\nEnguany ho he fet a través del proveïdor anglès. I tot ha anat de primera!\nM'han costat més els ports que l'entrada, però al novembre tanquen gairebé tot el més i no volia córrer el risc de quedar-me una altra vegada amb les ganes d'anar-hi!\nAixí que, a Mitaka m'esperen el dia 10!\nI, si puc, aniré a veure, encara que no entengui gairebé res, l'última peli d'aquest estudi (Gake no ue no Ponyo, "Pon-yo" del Penyassegat).\nI mentre estigui de viatge aniré actualitzant, quan pugui conectar-me, i explicant el que vaig veient i vivint.\nLes imatges de l'slide són algunes de l'anterior viatge.\nUn per Ghibli\nL'Estudi Ghibli (スタジオジブリ, Sutajio Jiburi) és un estudi japonès d´animació. Les seves pel·lícules d'anime han estat provocatives, imaginatives, emotives i extensament elogiades per tot el món.\nEl seu nom deriva del mot que els italians utilitzen per els seus avions de exploració del Sàhara en la Segona Guerra Mundial, el qual deriva de la paraula italiana utilitzada per al vent calent que bufa en aquest desert. Encara que el nom és Italià, la pronunciació quan es refereix a l'Estudi és “jibree” o “ji-bu-ri”, per adaptar-se a la fonètica de la llengua japonesa. La teoria darrera del nom era que ells estaven “bufant” un nou vent en la indústria de l´anime.\nFundada el 1985, està dirigida per l'altament premiat director Hayao Miyazaki (宮崎 駿) juntament amb el seu col·lega i mentor Isao Takahata (director de la famosa i antiga sèrie d'anime “Heidi”).\nEls seus orígens daten de 1983, amb la pel·lícula Nausicäa de la Vall del Vent (風の谷のナウシカ Kaze no tani no Naushika, 1984), que va començar com un manga en una publicació de la revista Tokuma Shônen (徳間書店). Tokuma era la companyia “mare” de l´Estudi Ghibli, i va cedir a Disney els drets de vídeo i distribució de varies pel·lícules; entre elles La Princesa Mononoke (もののけ姫 Mononoke Hime, 1997) i El viatge de Chihiro (千と千尋の神隠し Sen to Chihiro no Kamikakushi, 2001). El compositor Joe Hisaishi ha creat la banda sonora per a moltes de les pel·lícules de l'Estudi.\nLa més famosa i lloada pel·lícula de l´Estudi Ghibli que no fou dirigida per Hayao Miyazaki és “La tomba de les cuques de llum” (火垂の墓 Hotaru no Haka, 1988), dirigida pel seu mentor Isao Takahata, una trista pel·lícula centrada en les vides de dos orfes en la postguerra de la Segona Guerra Mundial de Japó.\nCabòries de Turris a 13:03 0 comentaris Enllaços a aquest missatge\nCabòries de Turris a 17:19 2 comentaris Enllaços a aquest missatge


PSC Calafell: de desembre 2020\nEls grups municipals del PSC i d’ERC han arribat a un acord sobre el pressupost municipal de l’Ajuntament de Calafell per a l’any 2021. Les negociacions entre ambdues parts han conclòs amb la incorporació de diverses actuacions reclamades pels republicans, que sumen uns 700.000 euros. D’aquesta forma, ERC votarà a favor del projecte de pressupost, que anirà al ple municipal del proper 17 de desembre.\nLes propostes acordades tenen a veure amb el medi ambient, el patrimoni històric i la cultura, la promoció comercial, l’esport o la millora de carrers. No tots els acords impliquen una despesa econòmica directa: en aquests casos s’acorda millorar algunes línies de treball de l’Ajuntament.\nEn el capítol de medi ambient, s’ha acordat la renovació dels serveis de platja i la construcció de nous mòduls de servei. Inclou la remodelació de tots els accessos a la platja, amb renovació de dutxes i rentapeus, i la construcció d’una nova caseta pel Bot antic annexa a la Confraria de Pescadors, per tal de museïtzar tot l’espai de la confraria i potenciar el patrimoni mariner.\nAquestes mesures significaran una inversió d’uns 500.000 euros. S’afegirà una partida de 85.000 euros a la partida de lloguer de serveis de platja pel rènting d’aquests elements, dels quals s’estipula un lloguer anual amb opció de compra en acabar el contracte.\nTambé en aquest àmbit, s’ha acordat seguir endavant amb la implantació fotovoltaica als edificis públics del municipi. En concret, s’encarregarà un projecte executiu per instal·lar plaques a 6 edificis municipals, seguint els criteris establerts a l’auditoria solar realitzada per l’Ajuntament. Per aquest motiu es dota la partida d’estudis i treballs tècnics amb18.000 euros.\nS’ha acordat potenciar les rutes i camins rurals del municipi. Per això, s’encarregarà un projecte executiu d’inventari i actualització de rutes del municipi i es dotarà la partida d’estudis i treballs tècnics amb 18.000 euros.\nS’instal·larà mobiliari urbà informatiu i publicitari a diferents punts del municipi. Els dos grups buscaran junts el finançament a la Diputació de Tarragona, la qual té partides per aquest tipus de treballs.\nS’ha acordat tirar endavant altres mesures d’ajut als comerciants i restauradors, amb actuacions més globals al sector.\nS’acorda també intensificar les campanyes de promoció comercial.\nEls dos grups acorden analitzar el funcionament d’aquestes dues àrees per proposar-hi millores, però sense cap compromís econòmic.\nEs redactarà una memòria per a la millora del camp de futbol i rugbi de Segur, que inclogui un magatzem per al rugbi. Són propostes a executar durant l’exercici de 2021.\nDurant l’exercici de 2021, es dotarà la partida de millores de carrers de Segur a través d’una modificació de crèdit amb més de 50.000 euros.\nEl portaveu del grup municipal d’ERC, Carles Martín, explica que “no podíem desaprofitar la possibilitat de fer aportacions al pressupost en bé del municipi, més quan estem parlant d’una xifra tan important com 700.000 euros”. Martín afegeix: “Els acords aconseguits, a més, milloraran diferents àmbits del municipi i també ajudaran a la seva recuperació econòmica”.\nDe la seva banda, l’alcalde, Ramon Ferré, expressa a ERC l’agraïment pel seu vot favorable al pressupost. “Sempre busquem sumar els màxims suports possibles, però més en uns temps tan difícils com els actuals, en què hem d’anar plegats per a sortir-nos-en”, diu. En aquest sentit, Ferré recorda que els grups que donen suport al govern ja van participar en la redacció del pressupost, fent les seves aportacions.\nPublicado por Socialistes de Calafell en 11:54 Cap comentari:\nEtiquetas: Ajuntament, ERC, pressupost municipal, PSC\nPublicado por Socialistes de Calafell en 12:02 Cap comentari:


Els funerals dels difunts per Covid-19 han d'esperar dues setmanes - Regió7 :: El Diari de la Catalunya Central\nEls funerals dels difunts per Covid-19 han d'esperar dues setmanes\nLes funeràries de la Catalunya central actuen amb un protocol que extrema les mesures de seguretat a l'hora de manipular els cadàvers\nnoemí badrenas 14.03.2020 | 00:03\nA la sala Montserrat d'Àltima limiten l'aforament a una tercera part de la capacitat. Ahir, durant un funeral noemí badrenas\nA la sala Montserrat d'Àltima limiten l'aforament a una tercera part de la capacitat. Ahir, durant un funeral\nLes funeràries de la Catalunya Central reben instruccions actualitzades de la Generalitat i del ministeri de Sanitat pràcticament cada dia sobre els protocols de seguretat i actuació per a la manipulació de difunts per coronavirus. També han modificat els protocols interns i han extremat precaucions per als possibles casos de persones mortes pel virus. A banda d'utilitzar uns equips de protecció especials (vegeu peu de foto), han limitat l'aforament a les sales de cerimònies a una tercera part de la seva capacitat, seguint les mesures ordenades pel Govern, i han restringit els horaris i les visites al tanatori.\nA Manresa, a la funerària Fontanova –que pertany al grup Àltima–, abans-d'ahir van activar el protocol per a casos sospitosos de coronavirus després que una persona morís en una residència d'avis a causa de problemes respiratoris i de forma imprevista. Ho ha explicat a Regió7 el gerent de Fontanova, Jaume Fontanet. El cos es va recollir utilitzant l'equip de protecció individual complet i un fèretre especial, amb folres de zenc, i es va deixar en una cambra refrigerada mentre es feien les proves adients.\n«Vam informar la família que si els resultats eren positius hauríem d'esperar almenys 14 dies per celebrar el funeral. És delicat», apunta. Ahir al matí els van donar els resultats i eren negatius, de manera que es va poder iniciar el procés habitual i avui es farà el funeral. A la sala Montserrat s'ha limitat l'aforament a menys d'una tercera part i hi ha un cartell a l'entrada que ho recorda. Si bé hi caben unes 150 persones, Fontanet assegura que n'hi deixen entrar entre 30 i 40 i les fan asseure separades. «El risc més gran no és per la interacció amb els morts, sinó amb els vius», apunta.\nLa mateixa recomanació segueixen a la funerària Ferran, a Berga. La responsable, Mireia Fer-ran, explica que actuen seguint els protocols de seguretat establerts per l'administració, «tot i que imagino que la manipulació dels cadàvers es farà als hospitals i es tancaran hermèticament, fet que redueix el risc del personal de les funeràries», diu. I explica que en cas de difunts per la malaltia han d'utilitzar fèretres estancs i portar-los directament al cementiri o a la incineradora.\nA Mèmora Manresa segueixen instruccions del grup i no oferiran cap servei de vetlla o cerimònia en cas de defuncions per Covid-19, però sí d'enterrament i incineració. A Funerària del Bages, els treballadors porten sempre a sobre els equips especials i estan obligats a fer-los servir si es dona alguna de les causes que tenen llistades fruit d'aquesta pandèmia.\nA Funerària Anoia, a Igualada, no permeten l'entrada de més de 15 persones a les sales de vetlla i més de 60 a la sala de cerimònies. Han restringit l'horari d'obertura del tanatori i utilitzen, per a tots els casos, els equips de protecció individual, ja que és la zona més afectada de Catalunya pel brot.\nMàxima protecció dels equips obligatoris. Arreu


505 - Search Results - UAB Digital Repository of Documents\nHome > Search Results: 505\nResults overview: Found 428 records in 0.14 seconds.\nCourse materials, 428 records found\nCourse materials 428 records found 1 - 10 jump to record:\n5 p, 172.5 KB Literatura Espanyola del Segle XIX I  / Beser Ortí, Sergio ; Amores García, Montserrat ; Universitat Autònoma de Barcelona. Facultat de Filosofia i Lletres\n1 p, 28.1 KB Lingüística general I  / Universitat Autònoma de Barcelona. Facultat de Filosofia i Lletres\n2 p, 57.3 KB Lingüística general  / Universitat Autònoma de Barcelona. Facultat de Filosofia i Lletres\n2 p, 62.4 KB Lingüística Aplicada II  / Universitat Autònoma de Barcelona. Facultat de Filosofia i Lletres\n5 p, 171.7 KB Introducció a la Literatura Comparada  / Torras, Meri ; Universitat Autònoma de Barcelona. Facultat de Filosofia i Lletres\n3 p, 78.0 KB Història de la llengua espanyola  / Claveria, G ; Universitat Autònoma de Barcelona. Facultat de Filosofia i Lletres\n5 p, 180.8 KB Història de la Crítica Literària  / Canoa Galiana, Joaquina ; Universitat Autònoma de Barcelona. Facultat de Filosofia i Lletres\nCourse materials : 428 records found 1 - 10 jump to record:


/***/ 31 dies de Poesia a la Biblioteca, suma’t a la nostra celebració amb el poema o vers de la teva vida – Biblioteca Caterina Figueras\n31 dies de Poesia a la Biblioteca, suma’t a la nostra celebració amb el poema o vers de la teva vida\n11 marzo, 2016 13 diciembre, 2021\nDurant el mes de març la Biblioteca mostra la seva passió per la poesia.\nSi el passat 4 de març els alumnes de 5è de les escoles de Tona van representar l’espectacle poètic La Nit, a la Sala La Canal, com a acte de cloenda dels Tallers de Poesia que organitza la Biblioteca Caterina Figueras de Tona, ara el 23 de març a les 20h us emplacem a un acte poètic, on ciutadans de Tona, provinents de diferents indrets del món llegiran en veu alta i en la seva llengua materna el poema Preneu les roses, d’Olga Xirinacs. La Biblioteca es suma així a la celebració del Dia Mundial de la Poesia 2016 (Institució de les Lletres Catalanes), declarat el 21 de març per la Unesco.\nMés enllà d’aquesta programació poètica, la Biblioteca us anima a que ens feu arribar el poema o el vers de la vostra vida, els recopilarem i difondrem. Podeu enviar un vídeo gravat amb el vostre mòbil, enregistrar la vostra veu recitant el poema/vers a través d’aplicacions com Vocaroo, o fer una foto a aquell poema que no oblidareu. Compartirem petits bocins de belles paraules que van arribar a la vostra ànima, i que probablement arribaran a la d’altres.\nDurant tot el mes trobareu exposats llibres de poesia, biografies i documentals sobre poetes.\nUs volem recordar també que Tona compta amb Brots de Poesia, un grup de persones que promou la cultura i poesia catalana, hereva de les trobades que durant tretze anys es van portar a terme a Ca l’Andreu de Centelles. Aquesta entitat organitza trobades poètiques cada 3er diumenge de mes a la sala polivalent de Can Codina, presentació de llibres d’autors que formen part del grup i durant el juliol una trobada poètica al jardí Verdaguerià de la Parròquia de Sant Andreu de Tona.\n“L’univers poètic de Miquel Martí i Pol”, presentació de l’aplicació per a tauletes mòbils i pissarres digitals


Tertúlia : Robar, Enganyar, Prevaricar... uns verbs massa propers als polítics\nAvui ha dimitit la presidenta de Madrid perquè se li ha descobert que ara fa set anys va robar en una botiga productes per valor de quaranta euros. Per això ha hagut de dimitir? No creieu que hi ha polítics que han robat molt més i no han pas dimitit? Ve de nou!\nEl problema no són els quaranta euros. És cert que la persona pública ha de ser honrada més que ningú, i robar, encara que només siguin quaranta euros, és suficient com per deixar-hi de confiar. Aquesta vegada la varen enganxar, però... era la primera vegada que robava? No va robar mai més?\nOi que se'ns fa difícil de creure que en l'única ocasió que va obrar malament se l'enganxés? Doncs aquest és el motiu perquè ha hagut de dimitir. Se li ha perdut la confiança.\nHa estat avui que hem començat a desconfiar d'ella? Oi que fa dies que ja no hi confiàvem? No crèieu que tot el que va passar amb el famós màster i, sobretot, en la manera que va actuar per mantenir-se en el poder, va ser suficient com per dimitir? I si no dimitia, no creieu que Rajoy no l'havia d'obligar a dimitir?\nAlgú podrà pensar que és més greu robar quaranta euros en un hipermercat que no pas aconseguir un màster sense estudiar ni anar a classe. És evident que no és així, però en ambdós casos s'ha actuat malament, i defensar l'honorabilitat quan un sap que no ho és, encara situa les coses de manera molt pitjor.\nEl problema de tot plegat és que som molts els que ens imaginem que de Cifuentes en política n'està ple. No vol dir que tots els polítics siguin iguals, però que n'hi ha molts i moltes, això no ens ho podrà negar ningú. Ara fa set anys ella va actuar malament, però hi va haver qui es va encarregar d'amagar-ho.\nA Espanya hauríem de començar a practicar l'exercici de les dimissions, i d'aquesta manera aconseguir regenerar la política. La ciutadania no confia en els polítics, i això és el pitjor que li pot passar a una societat que es creu democràtica. La mare dels ous... llegiu l'article de Suso de Toro a l'ARA d'avui.\nPublicat per xfebrer el dimecres, d’abril 25, 2018\nEtiquetes: Article, Confiar, Defensar, Democràtica, Desconfiança, Dimitir, Honorabilitat, Honrada, Màster, Polítics, Robar, Societat


Festes del 36 Aniversari - ESPLAI JOVENT\nFestes del 36 Aniversari\nI en van 36... des del dia 22 de novembre fins ahir mateix, es dugueren a terme les festes del nostre aniversari. Obra de teatre, sopar de famílies, acampanada, berenar, cinema, diada familiar, concurs de tapes i paelles, jornada esportiva, torrada popular, missa solemne i acte de lliurament de la nostra simbologia i, finalment, el festival del club! Tot això concentrat en 7 dies! Però estem acostumats!, avui ja tothom amb piles posades i en marxa de camí a la preparació del Nadal.\nMés de 500 infants i joves, l'equip de temps lliure del club d'esplai, Dimmer Boom, les famílies que heu assistit a les activitats i heu participat, veïnats, la Parròquia, l'associació de Gent Gran, la nostra AAVV, l'Ajuntament de Palma,... han fet possible a celebració d'aquesta festa tan important.\nI especialment, gràcies als infants i joves que sempre tenen la il·lusió i senten els valors del club! Gràcies als infants per estimar la drissa, els escuts; gràcies als més grans per voler contribuir al canvi, per dotar de significat la creu i sobretot el mocador. Gràcies a tots i a totes\ntagPlaceholderEtiquetas: VOLUNTARIAT, POBLE, ideari


Una sessió doble de 'L'hora del Conte' estrena les activitats a la nova Biblioteca - Notícies de l'Ajuntament de la Vila de Masquefa\nDesprés de centrar-se en la seva entrada en funcionament, la nova Biblioteca Municipal de Masquefa ha iniciat aquest mes d’abril la programació d’activitats amb una sessió doble de L’hora del Conte. Les dues escenificacions del conte ‘El soldadet de plom’ que s’hi van fer divendres i dissabte van reunir a la sala d’actes de la biblioteca 150 infants i familiars. L’actriu Maria Coll, del Raconet Artístic de Masquefa, els va fer gaudir amb la seva peculiar adaptació del popular conte de Hans Christian Andersen, tot un clàssic de la literatura infantil.\nA més d’estrenar la seva agenda d’activitats, amb la representació d’aquests dos contacontes la biblioteca masquefina s’adheria als actes organitzats pel Consell Català de Literatura Infantil i Juvenil amb motiu de l’aniversari del naixement de Hans Christian Andersen, una iniciativa que es duu a terme arreu d’Europa amb la participació de nombroses biblioteques. En les dues representacions també es va lliurar als assistents una explicació de la vida i l’obra d’Andersen.\nLa biblioteca reprendrà l’agenda d’activitats aquest divendres, 8 d’abril, amb la reunió del Club de Lectura de Masquefa. En aquesta ocasió el llibre escollit és ‘La noia de la perla’ de Tracy Chevalier. L’activitat començarà a 2/4 de 6 de la tarda. Es projectarà la pel•lícula inspirada en aquest llibre i després es farà el comentari del llibre amb l’escriptor Marc Guarro de moderador.\nD’altra banda, la biblioteca prepara una activitat especial per al dia 13 de maig, coincidint amb la Festa Major Petita de Sant Isidre.\nCategoria: GeneralPer Ajuntament de Masquefa 06/04/2011\nAnteriorPrevious post:La Policia Local consciencia els conductors del perill de distreure’s al volantSegüentNext post:La Policia Local alerta d’una nova estafa


Venda a l'engròs de ranuradora vertical CNC BK5030 per a fabricants i proveïdors de metall | Lu Young\nBK5030 CNC ranuradora vertical per a metall\nLa màquina ranuradora CNC BK5032 es refereix a la màquina-eina que utilitza el moviment alternatiu vertical de l’eina ranuradora per ranurar la claveguera i el forat. La barra d’eines que s’estén cap amunt des del llit pel forat de la peça de treball, amb l’eina d’inserció, fa que el moviment principal pugi i baixi mentre es realitza un moviment d’alimentació intermitent. És adequat per processar la claveguera al forat de peces grans (com l'hèlix).\n1. Adequat per al processament de claus, barres estretes i forats cecs.\n2. Processament de peces amb formes especials: El processament de la claveguera al forat cec i la clau desigual del forat cec es realitza mitjançant el moviment lineal del carner i el quart eix de rotació.\n3. Servomotor principal: la configuració del servomotor principal pot realitzar un ajust arbitrari de la posició i completar el processament de peces especials.\n4. El carril de cua d’ dovella Ram és un carril lineal opcional.\nModel Unitat BK5030\nEl valor màx. Longitud de ranura del ram mm 300\nAjust de viatge de Ram mm 75\nNombre de moviments de Ram n / min 30-180\nMida de la taula mm 550 * 405\nviatge de taula (X, Y) mm 280 * 330\nDistància entre la línia axial del forat del coixinet del cap d’eines\nal braç frontal de la columna mm 505\nLa distància entre el pla final del forat del coixinet del cap d’eines i la taula de treball mm 540\nParell motor X (NM) 6\nParell motor Y (NM) 6\nMoviment ràpid X (m / min) 5\nCargol de bola (X) FFZD3205-3 / P4\nCargol de bola (Y) FFZD3205-3 / P4\nPotència del motor principal del servo KW 3.7\nLa ranuradora que s’utilitza per processar el forat de claveguera interior o spline en la producció d’una sola peça o de lots petits. També pot processar forats plans, quadrats o poligonals, etc. Sovint se substitueix per fresat o brossat en producció massiva.\nLes caixes de fusta sense fumigació d’exportació estan protegides de la humitat; aquesta màquina és adequada per a LCL.\nAnterior: B635A Maquinària modeladora\nPròxim: CK6140 Torn de màquina elèctrica de 4 estacions amb màquina elèctrica\nVMC1270 molí cnc fanuc metàl·lic d'alta precisió ...\nTorn CNC de tall de diamant AWR25 per a rodes d'aliatge ...\nCK6163 Eines horitzontals resistents de 4 estacions ...\nSM325 preu de fàbrica de màquina de torn tipus cnc suís ...\nvmc1060 fàbrica de metall vertical de 3 eixos cnc milli ...


Pujar impostos? – El Mirador Valencià\nPublicat el Agost 30, 2009 Octubre 8, 2009 per Joan Sanchis\nAhir el president del govern espanyol va anunciar la ja previsible pujada d’impostos que tindrà lloc en breu. La mesura te com a objectiu reforçar les prestacions socials i reduir el dèficit\n[picapp src=”5/0/1/d/Merkel_Invites_For_eec2.jpg?adImageId=4877351&imageId=4072598″ width=”234″ height=”160″ /]\nPujar impostos en plena crisi econòmica? Evidentment no pot ser positiu però tal vegada si necessari per finançar altres tipus de mesures. En general si atenem a l’escenari econòmic actual les accions que dictaria la lògica per tal de reactivar la demanda i per tant l’activitat econòmica, seria aplicar una política de baixada d’impostos i de tipus d’interès. Tot i això no necessàriament ha de ser baixar impostos, si no que també és molt important augmentar les transferències als consumidors, augmentant així de la mateixa forma la seva renda disponible. Però totes aquestes accions és evident que tenen un límit, i això és l’elevat dèficit amb que l’Estat pot arribar a trobar-se. Per això és important gestionar bé aquesta política per no trobar-se en una situació caòtica en els comptes públics.\nUna pujada d’impostos d’entrada és negativa per a la situació que travessem, però per altra banda és pot compensar àmpliament amb mesures socials que augmenten la renda disponible d’aquells que menys tenen. La pujada també te que ser selectiva, i afectar a aquells impostos que graven un major patrimoni i/o renda.\nPer últim comentar la postura del Partit Popular en quant a aquest tema. El senyor Montoro ens diu que no volen pujades d’impostos, i al mateix temps crítica l’alt dèficit de l’Estat. Com és menja això? Això només és possible d’una forma que és realment el que ells amaguen: reduint les prestacions socials al màxim.\n← Tornem a la normalitat\nAl Tall – Que vinga la llum →\n4 pensaments sobre “Pujar impostos?”\nAgost 31, 2009 a les 10:13 pm\nSetembre 2, 2009 a les 10:39 am\na mi hem fa gracia que el pp s’oposa ara a pujar impostos, i que es el primer que han fet en beniganim?\nSetembre 2, 2009 a les 2:28 pm\nl’Alternativa del PP en matèria econòmica no deixa de ser una alternativa encoberta perquè no seria popular. La seua alternativa és la de la “austeridad” que per a que ens entengam és reduïr despeses entre elles les destinades a ajudar els ciutadans que més ho necessiten. Precissament el que hi ha que fer en èpoques de crisi és invertir, estimular la demanda posant en circulació més diners… encara que s’haja de suportar un dèficit elevat, si no mirem el d’EEUU.\nSetembre 4, 2009 a les 10:07 am\npolitics tots son uns lladres que només pensen en el benefici personal i del partit, es a dir, fer el que siga per a tornar a guanyar. PP=PSOE, no hi ha diferencia de idees entre ells, tots dos son igual de mentiders, farsants… pense que el poble valencia, catala, espanyol,vasc,galleg, andalus..tindría que dir prou i fer una revolucio tipo maig del 68 en França.ja esta be de burlar-se de nosaltres.


El temporal obliga a escurçar l'Epic Camí de Cavalls | https://www.feimkilometres.com\nEl temporal obliga a escurçar l’Epic Camí de Cavalls\nPosted by FKM 7 de Novembre de 2021 mode_comment0\nL’Epic Camí de Cavalls 360º 2021 ha celebrat aquest diumenge horabaixa la cerimònia de clausura i lliurament de premis a l’hotel Gran Sagitario de Santandria. L’esdeveniment ha viscut una edició molt complicada per culpa del mal temps, que ha obligat a suspendre dues de les tres etapes previstes. Tot i això, participants i organització han convertit l’acte en una festa plena d’energia i positivitat, pensant ja en un millor 2022.\n“Aquesta ha estat una edició molt especial i difícil, però també molt emocionant”, ha assenyalat Clara Fullana, organitzadora de l’Epic Camí de Cavalls 360º.\n“Tota aquesta gent i aquesta energia, mereix un gràcies molt sincer per la nostra part”, ha afegit. Joan Febrer, director de la cursa, ha manifestat que “poder gaudir, encara que sigui d’una sola etapa, ens donarà més forces per treballar en la pròxima edició de 2022, que haurà de valer per tres, després de la cancel·lació per Covid de 2020 i de la suspensió parcial de 2021”. Així mateix, ha incidit en un altre aspecte que caracteritza l’esdeveniment: “Tot i no haver pogut fer tots els quilòmetres, acabem com una família”.\nA efectes de classificació, els guanyadors de la primera etapa han rebut els premis com a vencedors de la classificació general. El lliurament de premis ha comptat amb la participació d’Elena Costa, gerent de la Fundació Foment del Turisme de Menorca, i de Lluís Triay, director de l’hotel Gran Sagitario.\nFotografia: Epic Camí de Cavalls\ntogged in: Epic Camí de Cavalls 360, Menorca\nEnric Mas, Lluís Mas i Albert Torres continuaran a Movistar Team el 2022\nAnna Comet: “M’he quedat amb les ganes de completar tota la Camí de Cavalls”


Educació reforça el treball a les aules per a la prevenció de conductes suïcides en l'alumnat - Generalitat Valenciana\n- La nova estratègia educativa per a la prevenció del suïcidi des de l'àmbit escolar inclou un nou protocol d'actuació i un complet programa de formació i orientació del professorat\n- El nou protocol i la guia amb orientacions per al professorat es poden descarregar en la web d'Inclusió Educativa: consultar ací\nLa Conselleria d'Educació, Cultura i Esport, amb l'objectiu d'intensificar l'acompanyament emocional a l'alumnat per tal de fer front a les seqüeles psicològiques provocades per la pandèmia, reforça aquest curs el treball a les aules per a la prevenció de les conductes suïcides en l'alumnat amb un nou protocol d'actuació als centres educatius i un complet programa de formació del professorat que inclou una guia amb orientacions per a abordar aquesta qüestió social des de l'àmbit escolar.\nLa nova estratègia del departament del conseller Vicent Marzà per a millorar la prevenció de les conductes suïcides i les autolesions entre l'alumnat arranca amb el nou protocol d'actuació coincidint amb el Dia Internacional per a la Prevenció del Suïcidi i que ja tenen al seu abast tots els centres educatius en la web d'Educació de la Generalitat (consultar ací).\nL'objectiu d'aquestes instruccions és avançar més encara a l'hora d'establir les pautes d'ajuda i intervenció que cal seguir en la prevenció, la detecció i l'actuació davant de les conductes suïcides.\nLa directora general d'Inclusió Educativa, Raquel Andrés, destaca que "és important que parlar del suïcidi a les aules deixe de ser un tabú, és important establir pautes d'acompanyament a l'alumnat en aquest sentit i més en aquests moments en què els efectes psicològics i emocionals de la pandèmia són patents".\nL'establiment de procediments clars i concrets per a treballar la prevenció i la intervenció en situacions de risc està acompanyat per importants accions de formació del professorat en l'actuació davant de les conductes suïcides entre l'alumnat.\nLa formació està dirigida a tot el professorat dels centres educatius i els orientadors i orientadores, així com accions dirigides a les famílies i a l'alumnat, aquestes últimes en forma de tres tallers d'escoles saludables sobre gestió d'emocions, com afrontar situacions complexes i sobre com previndre les autolesions.\nParal·lelament al repositori de recursos web per a la igualtat i la convivència de la Conselleria d'Educació, el REICO (consultar ací), el professorat ja té a la seua disposició una guia renovada amb orientacions per a la prevenció i la intervenció davant d'una situació d'autolesions o conductes suïcides en l'àmbit escolar que està acompanyada per una proposta específica sobre com abordar, tractar i parlar sobre el suïcidi amb l'alumnat.


Vulnerabilitat relacional i impacte emocional: les cicatrius invisibles de la pobresa contemporània. - UABDivulga Barcelona Recerca i Innovació\nLes conseqüències socials i psicològiques de la crisi financera del 2008 van ampliar el risc d'exclusió social a persones de capes socials que semblaven estar sota la salvaguarda del mercat laboral i de l'estat de benestar. En aquest context, investigadors del Departament d'Antropologia Social i Cultural van analitzar l'impacte emocional i social de la pobresa en un estudi realitzat a través d'entrevistes personals. Els resultats revelen una desigualtat social creixent, cada vegada més difícil de combatre, i alerten de la necessitat urgent de restablir la dignitat i afavorir la inclusió dels individus que es veuen afectats per l'empobriment.\nAquest fou el testimoni d’en Jacinto, un usuari d’un menjador social forçat a recórrer a ajut social als 60 anys, després d’un llarg i tortuós camí de baixada pel qual va perdre la feina, el seu pis, es divorcià, perdé el contacte amb amics i familiars i patí una malaltia greu que li generà invalidesa.\nL’aïllament i la desolació d’en Jacinto (un nom fictici) motivà el disseny d’un projecte de recerca orientat a investigar l’impacte de l’experiència de la pobresa en la dignitat de l’individu, en les relacions socials i en el benestar emocional. El projecte guanyà el II Concurso FOESSA de Proyecto de Investigación (2019), i tot just s’ha publicat el resultat d’aquest viatge antropològic per les dimensions socials i emocionals de la pobresa.\nLa recerca estava inicialment motivada per l’anàlisi de les conseqüències de la crisi financera de 2008, que posà de manifest que la pobresa també pot arribar a capes socials que semblaven estar relativament aixoplugades de l'exclusió social. La prospecció inicial va fer evident, però, que la pobresa no és tant un estat sinó un procés de desgast i fractura, que afecta a l’individu amb més o menys virulència en funció de l'exposició a la carestia i als recursos o capitals dels que disposa (socials, educatius, psicològics i naturalment econòmics). Entendre la pobresa com un procés possibilita inserir en un contínuum tant casos de mobilitat social descendent (persones que van perdre la feina i no van poder assumir els deutes, per exemple) com casos d'exclusió social severa (sense sostre, persones amb malalties greus o addiccions, etc.).\nGeneralment, quan es parla de pobresa se sol pensar en la manca de recursos materials (diners, habitatge, aliment, roba, etc.). Però, més enllà de l'impacte econòmic, implica una erosió de les relacions socials de l'individu i del seu estat emocional, que de vegades desencadena trastorns i problemes greus de salut. L'objectiu de la recerca era, per tant, explorar les dimensions relacionals (deteriorament del suport social) i emocional (impacte simbòlic i psicològic) de la pobresa. Es va emprar una metodologia mixta (anàlisi de xarxes personals, entrevistes semi-estructurades i treball etnogràfic) i es van seleccionar 20 casos en profunditat i mot diversos a diferents punts d'atenció social distribuïts per Castelló, Madrid, Albacete i Catalunya.\nLa perspectiva relacional analitzà la interacció entre el procés d'empobriment i el deteriorament efectiu de suport social de l'individu, així com el capital social (el que circula a través de les relacions de l'individu) i la reciprocitat (la possibilitat de restituir béns, favors o serveis). En els casos d'exclusió social severa advertim una reducció dràstica de relacions personals i una presència important de "professionals" (treballadores socials, psicòlegs, etc.), que passen a assolir rols emocionals fonamentals. Tanmateix trobem preocupants nivells de patiment de violència estructural i, en tots els casos, una marcada presència de llaços homofílics (és a dir, relacions socials que comparteixen els mateixos trets socioeconòmics que la persona empobrida) que revelen un procés de desigualtat creixent que dificulten combatre els estereotips de la pobresa i fan més permeables les fronteres entre classes socials. L'anàlisi de les principals esferes relacionals (família, amics,) i del tipus d'interacció entre els diversos agents implicats (usuaris, tècnics, voluntaris, etc.) va permetre entendre millor el rol fonamental de les xarxes socials en el benestar d’aquestes persones.\nL'anàlisi emocional es basà en entrevistes introspectives que manifesten l'experiència de la soledat i l’exclusió en primera persona (testimonis), així com la manera en què operen l'estigma, la violència estructural o la vergonya en l'experiència de la pobresa en la societat contemporània. Aquests elements així mateix es relacionen amb dimensions com la salut física, les relacions de gènere, els ideals i expectatives de classe social o els aspectes simbòlics que envolten a la pobresa.\nL'estudi posa de manifest tant la necessitat de restablir la dignitat de les persones en risc d'exclusió com els reptes que afronta la societat i les institucions socials per aconseguir la inclusió d'un nombre creixent de persones que s'estan quedant al marge de la societat més àmplia, particularment en un moment en què ni l'estat de benestar ni el mercat laboral poden garantir la inclusió de les persones més vulnerables.


Amb el Cros del Vendrell, ha finalitzat la temporada de Cros Comarcal 16-17 | Regidoria d'Esports El Vendrell\n18/05/2017 - 08:34\nEls atletes, d'entre tres i divuit anys, provinents de les escoles i instituts del Baix Penedès, van poder gaudir d'un matí d'atletisme a les instal•lacions esportives municipals del Vendrell. Així doncs, amb aquesta última prova, finalitza la temporada de la disciplina de Cros al Baix Penedès.\nCom a novetat aquesta temporada, cal destacar la incorporació del programa “Correm en Família” a les proves. El projecte ha ofert la possibilitat que els familiars dels corredors puguin acompanyar-los a la cursa, tot i que no s’estableixi una classifiació oficial. El programa s’ha consolidat amb èxit entre els participants.\nA final de temporada, s'entregaran els premis Targeta Verda, dins del programa de valors del Consell Esportiu del Baix Penedès. Es faran reconeixements a nivell col•lectiu i nivell individual. En primer lloc es farà un reconeixement col•lectiu a l'escola i institut de la comarca amb més participació ,i compromís, dels seus alumnes. D'altra banda, a nivell individual es reconeixerà a tots els esportistes que hagin tingut més participació en les proves de la temporada, per tal de valorar el seu compromís i perseverança.


Un psicòleg infantil de Ciudad Real de 63 anys ha negat haver abusat de dues de les seves pacients, dos menors de 12 i 11 anys, que tractava en la consulta del seu pis i amb les qui es quedava tot sol. L'acusat ha defensat la seva innocència en un judici celebrat a porta tancada a l'Audiència Provincial de Ciudad Real. La sessió es reprendrà dijous vinent 2 maig, data en que quedarà vist per a sentència.\nSegons l'escrit de la fiscalia, el primer dels casos d'abús sexual es va produir entre maig i juliol de 2016, quan l'acusat, membre del Col·legi Oficial de Psicologia de Castella-la Manxa, atenia setmanalment a la seva casa una nena de 12 anys per dèficit d'atenció.\nLa petonejava a la boca amb llengua i va fer que li agafés els genitals\nLes sessions consistien a entrevistar-se primer amb la mare i, a continuació, passava una hora tot sol al despatx amb la nena aplicant-li tècniques de relaxació i inducció a la hipnosi, "sense coneixement ni consentiment de la seva progenitora", dirigides a millorar la seva concentració, autocontrol i autoestima.\nTanmateix, la fiscalia considera que quan es va guanyar la seva confiança va aprofitar almenys vuit sessions per a, "satisfer els seus libidinosos desitjos sexuals, emparat en l'estat de somnolència de la menor" que estava estesa a la llitera. Li va tocar el pit i els genitals per sota de la roba, la petonejava a la boca introduint la seva llengua i va fer que li agafés els seus genitals.\nVa animar la nena que no ho expliqués a la seva mare a canvi de regals\nEn acabar la consulta, el doctor avisava la menor que mantingués en secret el que havia passat al seu despatx i li deia que no li ho expliqués a la seva mare, arribant a regalar-li un teclat i una visita a un centre de recuperació d'animals.\nUn fort impacte emocional per a les menors\nD'altra banda, des de maig d'aquell mateix any tractava un nen de set anys amb problemes conductuals en l'àmbit escolar i les sessions es realitzaven juntament amb els pares i la seva germana d'11 anys. Però el 8 de novembre, "sense comptar amb el coneixement i el consentiment dels seus progenitors", va dur a terme una sessió individual amb la menor, en lloc d'amb el seu germà, al seu despatx, i va repetir amb ella la conducta que amb l'altra nena aprofitant el seu estat.\nEn la següent consulta, el 14 de novembre, va repetir aquesta conducta, sempre segons l'escrit de la fiscalia, i en acabar li va demanar també a aquesta nena que fos un secret i no ho expliqués, una cosa que va fer aquella mateixa nit a causa del fort impacte emocional que va patir i que va fer que requerís tractament psicològic i la seva derivació a la Unitat de Salut mental Infanto-Juvenil del Sescam.\nLes nenes han requerit tractament psicològic\nLa fiscalia ha mantingut la seva sol·licitud de 17 anys i mig de presó per dos delictes continuats d'abús sexual a menor de 16 anys amb abús de superioritat, pel que sol·licita per al primer dels casos 12 anys i per al segon 5 anys i mig, a més d'inhabilitació, prohibició d'apropar-se a les menors i les seves famílies, i que indemnitzi a cada menor amb 50.000 euros.\nUna model mor ofegada en intentar salvar els seus gossos\nUn porc senglar ataca un nen de 4 anys a Sant Vicenç dels Horts\nPànic a 9.000 metres d'altura en un vol cap a Itàlia


Un camp de margarides: EL METABOLISME URBÀ CONSTATA LA INEFICIÈNCIA DEL SISTEMA\nDe manera molt recurrent s'afirma que la superació dels problemes ambientals ha de passar per la recerca i la gestió integrada i interdisciplinària. L'agrupació AuS (Arquitectura i Sostenibilitat) del COAC i el grup de recerca SosteniPrA, adscrit a l'ICTA de la Universitat Autònoma de Barcelona, ho van demostrar en un acte - debat per tal de mostrar el desenvolupament d'indicadors de sostenibilitat urbana i la seva posterior implementació en el planejament. Que es tracta d'una matèria amb interès ho demostra l'elevada assistència d'arquitectes i urbanistes que van fer petita la sala del Foment de les Arts Decoratives (FAD) on es va dur a terme l'esdeveniment.\nL'anàlisi sistèmica del medi urbà permet detectar elements ineficients com la manca d'aprofitament de les aigües pluvials, les pèrdues en la distribució o la diferència de consum en equipaments molt semblants.\nEl grup Sostenibilitat i Prevenció Ambiental (SosteniPrA) treballa en els àmbits de l'anàlisi del cicle de vida, l'ecodisseny, l'ecoficiència, l'ecologia industrial, l'anàlisi de fluxos materials i energètics, aplicat als sistemes industrials, urbans i agrícoles. En el cas dels sistemes urbans es pot treballar tant a escales macro (país, regió metropolitana, ciutat) com a altres més reduïdes (barri, edifici, pis o mobiliari).\nPublicat per Sandra a 21:52


Alba Garcia: "Fan falta polítiques socials i específiques per a les dones"\nEscrit per DEC. Fotos: Alba García. La Independent\tdimecres, 25 d'abril de 2018 20:35\nESPECIAL POLÍTIQUES DE GÈNERE\nLa feminista i Secretària de Dones, Diversitats i Polítiques LGTBI de CCOO de Catalunya diu, en una entrevista amb La Independent, que falta visió estratègica a l'hora de reclamar polítiques de gènere des de les organitzacions.\nAlba García combina la seva feina a l'Ajuntament de Sant Feliu de Llobregat, la seva funció sindical i la seva militància feminista que la porta a constants palestres de jornades i seminaris per parlar del tema del qual és experta: polítiques d'igualtat de gènere i d'oportunitats, tema en els quals té dos màsters, a més de ser llicenciada en Geografia i Història i Història de l'Art.\nAlba García en una activitat de CCOO.\nQuines serien les mesures més importants per a aplicar una política de gènere des de les institucions del sector públic?\nSi pensem en clau de gènere serien dos blocs de mesures: les que pertanyen a les polítiques, que tot i no ser específiques de gènere tenen impacte sobre la vida de les dones, i aquelles que són específiques i necessàries per garantir el principi d'igualtat i no discriminació per raó de sexe i de gènere.\nEntre les primeres destacaria les polítiques socials, és a dir totes aquelles que fan referència a la salut pública i universal, a l'atenció social per garantir també un accés en igualtat a recursos d'atenció a la dependència o la criança, les polítiques educatives perquè de manera estratègica incorporin el gènere de manera transversal i siguin realment coeducadores, les culturals o les polítiques actives d'ocupació, de conciliació de les responsabilitats familiars i domèstiques, d'igualtat en les pensions, contra la segregació de gènere, o polítiques econòmiques que també s'han de plantejar des de la visió de gènere.\nAfegiria, sota el meu punt de vista, les accions per a uns pressupostos amb perspectiva de gènere i polítiques tributàries també amb visió de gènere.\nEn el segon bloc...\nAra hi vaig... en el segon bloc, destacaria accions, lleis o plans per millorar i aprofundir en el principi d'igualtat, moltes d'elles en forma de polítiques d'acció positiva o accions que afecten les dones pel fet de ser dones.\nÉs a dir, estem parlant de prevenció i eradicació de la violència masclista, de seguretat pública, d'igualtat salarial, accions per trencar el sostre de vidre, per donar poder a les dones o per trencar el sòl enganxós (sticky floor).\nEs tracta d'accions per accelerar la presència de les dones en tots els àmbits de presa de decisions, de recuperació de la subjectivitat femenina i la genealogia, i de totes aquelles que en forma de plans estratègics accelerin la igualtat home dona.\nAlba García, al mig, a la capçalera d'una de les manifestacions a Barcelona.\nQuè és el que no fan o haurien de fer les organitzacions o representacions de la societat, de la ciutadania, per fer aportacions a aquestes polítiques?\nCrec que falta visió estratègica, és a dir que les polítiques de gènere se solen percebre com una cosa associada de manera secundària a si hi ha recursos o no n'hi ha.\nEstic segura que si es prengués seriosament la desigualtat de gènere en tots els àmbits, es consideraria l'oportunitat de planejar un model de societat en la qual el gènere sigui un valor afegit per pensar una economia més igualitària per a tothom.\nÉs a dir, per exemple, un model educatiu integral en benefici d'habilitats i capacitats per a corresponsabilitzar-se de la reproducció humana o un mercat laboral que no impliqui contínuament penalitzacions a les trajectòries laborals de les dones per atendre responsabilitats de cures o la bretxa en les pensions.\nSi hi ha pressupost es pensa en gènere, també des del punt de vista de la societat...\nAixí és i no hauria de ser. Crec que les administracions públiques haurien d'assumir la seva part de responsabilitat dedicant-hi els pressupostos necessaris i que la resta de la societat hauria d' assimilar allò que és estratègic de la igualtat per millorar les condicions de vida i de treball d'homes i de dones.\nsecretària de dones\nTenim 859 persones visitants en línia\nVisites del contingut : 20088635


Documentació complementària necessària en la presentació del model 030 - Agència Tributària\nDocumentació complementària necessària en la presentació del model 030\n1.Sol·licitud d'Alta al Cens d'obligats tributaris i NIF quan no es dispose de DNI/NIE:\nPersones físiques de nacionalitat espanyola.\nFotocòpia del Document Nacional d'Identitat (DNI) del sol·licitant.Si és el mateix interessat el que compareix davant de l'Administració tributària, no serà precisa l'aportació de fotocòpia del DNI, sempre que l'exhibisca i autoritze als òrgans de l'AEAT a efectuar la verificació de les seues dades d'identitat.Si l'interessat no presta consentiment per a efectuar la verificació de les seues dades d'identitat haurà d'aportar fotocòpia del DNI.\nMenors de 14 anys residents, si manquen de DNI:\nEspanyols, residents a l'estranger, si manquen de DNI:\nFotocòpia del passaport.Si és el mateix interessat el que compareix davant de l'Administració tributària se'l podrà requerir l'exhibició de l'original del seu passaport.\nDocument que acredite la seua residència a l'estranger.\nPersones físiques de nacionalitat estrangera.\nAmb cárácter general:\nFotocòpia del document que acredite el Número d'Identificació d'Estranger (NIE) del sol·licitant.Si és el mateix interessat el que compareix davant de l'Administració tributària, no serà precisa l'aportació de fotocòpia del NIE, sempre que exhibisca el document acreditatiu del NIE i autoritze als òrgans de l'AEAT a efectuar la verificació de les seues dades d'identitat.Si l'interessat no presta consentiment per a efectuar la verificació de les seues dades d'identitat haurà d'aportar fotocòpia del document acreditatiu del NIE.\nSi no disposa de Número d'Identificació d'Estranger (NIE) i sol·licita un NIF atorgat per l'Agència Tributària:\nFotocòpia del passaport del sol·licitant o d'un altre document del seu país d'origen que acredite la seua identitat, edat i nacionalitat.Si és el mateix interessat el que compareix davant de l'Administració tributària se li podrà requerir l'exhibició de l'original del seu passaport o document que acredite la seua identitat.\nDocument acreditatiu de no estar obligat a disposar de Número d'Identificació d'Estranger (NIE).\nSi està obligat a disposar del NIE, document acreditatiu d'haver-ho sol·licitat i justificació documental de l'operació de naturalesa o amb transcendència tributària per a la qual necessita el NIF.\nDocumentació addicional en el cas de sol·licituds presentades per mitjà de representant.\nQuan la sol·licitud es realitza per mitjà de representant (per exemple, pel representant legal d'un menor o d'un no resident o per un representant voluntari), s'aportarà a més:\nFotocòpia del Número d'Identificació Fiscal (NIF) del representant.Si el representant compareguera en presentar la sol·licitud, no seria necessari que aportara fotocòpia del seu NIF, n'hi hauria prou que exhibira el document acreditatiu del mateix.Si el representant no compareix (per exemple, el representant d'un menor o d'un estranger és el que sol·licita el NIF d'aquells però envia la sol·licitud per correu), haurà d'adjuntar fotocòpia del seu NIF.\nDocumentació addicional que s'ha de presentar a les sol·licituds de variació de dades personals\nQuan es presente el model 030 per a comunicar la variació de dades identificatives o personals (canvi/ modificació d'estat civil, modificació de dades identificatives) es podrà exigir que s'acredite la variació de les dades personals que s'haurà d'aportar:\nFotocòpia del Numero d'Identificació Fiscal (o DNI/NIE) del sol·licitant.\nDocumentació acreditativa de la variació de dades personals sol·licitada.


10 de febrer de 2021 – CATAC-CTS/IAC\nLa Covid provocarà el descens més brusc de l’esperança de vida a Catalunya des de la Guerra Civil\n10 de febrer de 2021 Comunicació Actualitat\nEs calcula que la mitjana de longevitat podria caure entre 0,9 i 1,5 anys. La Covid reduirà l’esperança de vida a Catalunya entre 0,9 i 1,5 anys. Aquesta és l’estimació que ha fet pública el secretari de Salut Pública, Josep Maria Argimon, tot i que ha insistit que “són previsions”. El doctor a afirmat que el fet d’haver posat el\nUn 78% de les residències de Catalunya ja estan per sobre d’una cobertura de vacunació del 70% i ja s’hi registra una dràstica reducció dels casos actius. El secretari de Salut Pública, Josep Maria Argimon, ha exposat que hi haurà una reducció de l’esperança de vida d’entre 0,9 i un 1,5 anys l’any 2020, fet que només havia passat amb


dissabte 8 d’agost / 22.00 h\nPROCESSOS DE TRANSFORMACIÓ VITAL: MAHLER\nEs pot sospitar que, d’entrada, a Mahler no li hauria agradat massa que algunes de les seves obres fossin interpretades en forma d’arranjament, perquè per alguna cosa ell va compondre les obres exactament amb els instruments que va imaginar. Però per altra banda, acceptaria de bon grat aquests dos magnífics arranjaments de dues de les seves obres, Lieder eines fahrenden Gesellen i la Simfonia n. 4 en sol major, cosa que obliga a reflexionar sobre les enormes possibilitats d’adaptar músiques que, d’altra manera, seria molt més costós incloure en programes habituals.\nLieder eines fahrenden Gesellen és un cicle de cançons. Hi ha molt, aquí, del Mahler jove, ple d’il·lusions i que s’anava formant com a músic a diversos indrets d’Alemanya. Malgrat que el títol es tradueix habitualment com a «Cançons d’un company errant», Gesellen fa més referència a la figura d’un aprenent itinerant que viatja per tal d’aprendre amb diferents mestres. I aquesta imatge condueix, inequívocament, a altres cicles mítics de cançons, com Winterreise, de Schubert, on també es troba la descripció del viatge iniciàtic que comença l’heroi en el pla poètic, un home jove empès cap al seu destí. Un argument que, reflectit en la vida real, no és més que el símbol del viatge personal cap a la consciència i el despertar a la magnitud de la vida.\nMahler mateix fou l’autor de la lletra de les cançons, inspirat per una col·lecció de poemes de caire popular, Des Knaben Wunderhorn. Les línies melòdiques de Mahler són senzilles, gens recercades, i potser aquesta bella simplicitat és un dels motius pel qual aquest cant toca directament el cor; així com l’expressió dels sentiments íntims d’un home jove, en una clara referència autobiogràfica. Cap el 1884, el compositor estava enamorat de Johanna Richter, i la cosa no va anar bé. Malgrat aquesta decepció amorosa, les quatre cançons oscil·len entre un to melancòlic, corferit i una alegria oberta cap a la natura, descoberta durant el viatge. A la primera cançó, «Wenn mein Schatz Hochzeit macht», expressa el dolor per les noces de l’estimada, a la qual perd per sempre més, i és el moment en el qual s’inicia el viatge i alhora la intensa consciència de la natura que l’acompanya. Una natura que és vivament apreciada a «Ging heut morgen übers Feld», que evoca la seva llibertat i frescor i el sentiment alliberador que proporciona. «Ich hab’ ein glühend Messer» descriu la intensitat del dolor de l’amant dejectat en la metàfora de les ferides lacerants d’un ganivet. La darrera cançó, «Die zwei blauen Augen», comença gairebé com una marxa adolorit que du el segell inequívoc de Mahler, però els canvis entre el mode major i menor tancaran de manera exquisida el sentiment de malenconia, que donarà pas al conhort.\nL’original fou pensat per a una orquestra completa: les quatres seccions de cordes i tots els instruments de vent-fusta i vent-metall, a més de la percussió. Schoenberg, que va fer diversos arranjaments de les obres orquestrals de Mahler, no va produir aquí una nova partitura, sinó que va redistribuir les veus existents entre el format reduït dels nous instruments, amb els instruments de teclat —harmònium/piano— que es fan càrrec sovint de les parts de vent i arpa.\nMés complex musicalment és l’arranjament de la Quarta Simfonia, en el primer moviment del qual les flautes i els instruments de vent juguen un paper rellevant, amb un entramat tímbric que cau sovint com una onada aclaparadora. L’arranjament de Simon desprèn elegància, i en sorgeix una obra més lleugera i condensada, però extremadament interessant perquè desplega de manera clara com Mahler va generant les textures a partir dels enllaços entre motius breus. El segon motiu, un scherzo burlesc, precedeix un tercer moviment que és en essència una variació sobre dos temes. I, finalment, el quart moviment, Sehr behaglich, presenta una cançó deliciosa, «La vida celestial», que Mahler havia estrenat prèviament. De manera inversa a gairebé totes les seves simfonies, el clímax final és més aviat aquí un èxtasi, un moment de contemplació única.\nEscoltar Mahler és iniciar una transformació del so en un viatge personal intern. La música objectiva, la que és escoltada, embolcalla l’obra d’art vertadera que s’amaga al darrere, aquella que ens obliga a iniciar aquest procés d’elaboració íntima. I és paradoxal que una matèria tan volàtil com la música pugui convertir-se en un potent catalitzador vital. Mahler pesa en l’ànima, perquè ell contempla la seva música com un art existencialista, punyent i colpidor; però que no deixa mai de costat l’expressió profundament bella i poètica.\nDurant els últims 25 anys, l'Orquestra ha tingut acompanyats solistes de la rellevància internacional de Juan Diego Flórez, Frank Peter Zimmermann, Emmanuel Pahud, Khatia Buniatishvili, Giuliano Carmignola, Valentina Nafornita, Celso Albelo, Juan Manuel Cañizares, Kiri Te Kanawa, Teresa Berganza, Joaquín Achúcarro, Piotr Anderszewski, María Bayo, Simón Orfila, Katia i Marielle Labeque i el jove Francisco Fullana.\nNascuda a Palma (Mallorca), comença la seva formació musical i escènica al Teatre Principal d’aquesta ciutat, i posteriorment obté el Grau Superior de Violí (Conservatori Superior de les Illes Balears) amb els mestres Agustín León Ara i José M Álvarez i el Grau Superior de Cant (Conservatori Superior del Liceu) amb Dolors Aldea, Carmen Bustamante i Marta Pujol.\nHa debutat amb un recital en solitari a la Sala Gran del Palau de la Música Catalana dins el cicle El Primer Palau 2019, on ha rebut el segon premi ex aequo i el Premi Juventudes Musicales de España.\nHa rebut també el primer premi i un premi especial al Concurs Internacional de Música de les Corts, el tercer premi al Concurs de Cant Josep Palet de Martorell, el tercer premi al Concurs Internacional Germans Pla, Ciutat de Balaguer, el Premi Mirna Lacambra per interpretar Susanna a Le nozze di Fígaro a l’Escola d’Òpera de Sabadell, el segon premi al XX Concurs d’Interpretació l’Arjau així com la Beca Joves Promeses de la Fundació Ferrer Salat i la Beca d’Alta Especialització de la Fundació AIE, i ha estat seleccionada per l’Acadèmia de Formació Professional de Jordi Savall.\nEntre els personatges d’òpera que ha interpretat destaquen Sofia (Rossini Il signor Bruschino), Giulia (Rossini La Scala di Seta), Belinda (Purcell Dido and Aeneas), Susanna (Mozart Le nozze di Figaro), Papagena (Mozart La flauta màgica), Zerlina (Mozart Don Giovanni) o Despina (Mozart Cosi fan tutte). Ha rebut el premi AOTP '18 a la millor veu femenina no protagonista pel paper de Sophie a Werther (J. Massenet) la passada temporada en el Teatre Principal de Palma, i el 2019 interpretà Gianetta a L’elisir d’amore (G. Donizetti).\nEn el camp de l’oratori també ha interpretat Requiem i Vesperae Solenne de Confessore de Mozart, el Rèquiem de Fauré, Oratorio de Noël de Saint-Saëns, Missa en sol major de Schubert, Missa Minuit i Te Deum de Charpentier, Missa en re major op. 86 de Dvôrak, Missa Brevis St. Johannis de Deo de Haydn, Weihnachtsoratorium, Magnificat i les Cantates 82, 29, 129, 51, 147, 84, 140 de Bach, entre d’altres. Ha enregistrat per Toccatta Classics de Londres un programa inèdit de W. Jakson amb Emma Kirkby, Charles Daniels i Timothy Roberts.\nHa participat a tres edicions del Festival de Lied Victoria dels Àngels, i ha debutat recentment a la Schubertiada de Vilabertran, al Bachcelona i a l’Auditori de Barcelona amb el Messies de G. F. Händel i l’orquestra Vespres d’Arnadí.\nRecentment ha interpretat el Somni d’una nit d’estiu (F. Mendelssohn) amb l’Orquestra de Cadaqués, el Gloria d'Albert Guinovart, el Rèquiem de G. Fauré o el programa A. Lliteres: el barroc espanyol a Europa, en una col·laboració amb la Finnish Baroque Orchestra.\nEntre els projectes futurs destaquen l’òpera La scala di seta (G. Rossini), el Gloria & Magnificat (A. Vivaldi), El Retablo de Maese Pedro (M. de Falla), la Missa en si menor (J. S. Bach), la Quarta simfonia (G. Mahler), L'elisir d'amore de G. Donizetti, així com un programa de lied català a Zuric (Suïssa) juntament amb la pianista Valentina Pfister.\nEls seus èxits recents cantant la Matthäus-Passion al Musikverein de Viena, la Novena Simfonia a Hofburg (enregistrada per Alpha Classics) o Ein Deutsches Requiem al Bozar de Brussel·les i al Festival Casals de Puerto Rico, acredita el gran moment de José Antonio López. La seva carrera inclou, també, actuacions a sales com el Prinzregententheater de Munic, Berwaldhallen d'Estocolm, Filharmònica de Varsòvia, Halle aux Grains o Theater an der Wien, a més de les principals sales espanyoles. Interpreta un repertori que va de Bach a Brahms, a més de les obres de Mahler i Britten, Simfonia Lírica de Zemlinsky, Rèquiem de Verdi i Gurrelieder de Schönberg, aquest darrer enregistrat pel segell Deutsche Gramophon. José Antonio López és molt actiu també en la interpretació del repertori contemporani.\nDurant aquesta temporada, entre d'altres compromisos, debutarà al Barbican de Londres al costat de la BBC Symphony dirigida per Josep Pons, tornarà al Musikverein de Viena per interpretar la Johannes-Passion amb la Wiener Akademie i Martin Haselböck i cantarà la Missa en si menor de Bach amb La Cetra i Andrea Marcon en gira per Suïssa i Àustria.\nLa seva creixent activitat operística inclou la interpretació del paper principal d'El Público de Mauricio Sotelo en el Teatro Real, dirigit per Pablo Heras-Casado, els debuts recents de Germont a La Traviata (Còrdova, Oviedo, Pamplona i Gijón), Jokanaan a Salomé al Festival de Mérida, Amonasro a Aida i Iago a Otello, o el personatge principal de Der fliegende Holländer a València. Recentment va debutar al Teatro Bellas Artes de México.\nJosé Antonio López també ha cantat, entre d'altres, diverses òperes de Händel (Giulio Cesare, Rinaldo, Radamisto o, el 2017, Rodelinda, al Teatro Real amb producció de Claus Guth), i els personatges de Fígaro, Don Giovanni, Escamillo o Enrico Ashton, a més de nombroses sarsueles. El 2018 debutarà en el paper de Ford a Falstaff al Teatro de la Maestranza de Sevilla.\nHa estat dirigit per grans mestres com David Afkham, Gerd Albrecht, Andrey Boreyko, Ivor Bolton, Ivan Fischer, Leopold Hager, Martin Haselböck, Pablo Heras-Casado, Christopher Hoogwood, Lorin Maazel, Andrea Marcon, Sir Neville Marriner, Salvador Mas, Juanjo Mena, Gianandrea Noseda, Víctor Pablo Pérez, Maurizio Pollini, Josep Pons, Christophe Rouset, Masaaki Suzuki, Yaron Traub i Antoni Wit, entre d'altres.


Miyajima - Ryoso Kawaguchi | Els viatges de la Sara\nInici / Àsia / Japan / Japó / Japó 2011 / Miyajima / Ryokan / Ryoso Kawaguchi / Miyajima - Ryoso Kawaguchi\nYukimaka Àsia Japan Japó Japó 2011 Miyajima Ryokan Ryoso Kawaguchi Edit\nEl Ryoso Kawaguchi, el ryokan on ens vam allotjar a Miyajima, es mereix una entrada exclusiva al blog!\nEns va encantar! La qualitat-preu per ser un Ryokan i a més a Miyajima està molt bé! (vaig estar mirant preus de Ryokans i eren caríssims!)\nAquest ens va costar uns 100 euros per cap i incloia: allotjament + sopar tradicional.\nLa dona del Ryokan era simpatiquíssima i parlava un anglès perfecte!\nNomés d'arribar et donava mapes de la illa i t'explicava tot el que podies fer, les hores que pujaven i baixaven les marees i tot el que necessitaves saber de Miyajima.\nHi vam anar al matí, només d'arribar a la illa, per deixar les coses. Vam quedar amb la dona que tornaríem a les 6 de la tarda ja que vam reservar un bany en l'onsen/bany interior del ryokan (llàstima que no en tingués d'exteriors...).\nAixò del bany estava molt bé perquè era privat i podies entrar-hi amb la parella (a la majoria de banys japonesos i onsens no deixen barrejar homes i dones), el reservaves per mitja hora o una hora i ningú més podia entrar-hi. Després del bany, a les 7 ja es servia el sopar.\nVam fer la reserva del Kawaguchi a través d'aquesta web (és una mica cutre, però a Japó van amb aquestes webs):\nSi podeu escolliu o demaneu l'habitació Gunjo, és la millor de totes i té vistes al jardí! :D\nAquí teniu unes quantes fotos de l'habitació:\n(vistes al jardí)\nUna passada!! Quan vam veure l'habitació vam flipar, i els futons eren super còmodes! Ens feia molta il·lusió estar en un ryokan i era el capritxet del viatge ja que els altres hotels eren com els occidentals.\nLa dona del ryokan ens va explicar el funcionament de l'habitació i ens va dir que a l'armari teniem uns Yukates per posar-nos quan acabessim del bany, després ens servirien el sopar i llavors podíem sortir a passejar per l'illa amb el Yukata! :D\nLa senyora ens va acompanyar al bany i ens va ensenyar com funcionava, com es solien banyar els japonesos i ens va deixar tovalloles, raspall per els cabells, raspall de dents... etc.\n(els tamborets que es veuen són perquè un cop has pres el bany llavors et rentis bé mentre estàs assegut allà, tenies un raspall gran per netejar-te l'esquena)\nEl bany va estar de conya! Després de caminar tot el dia i amb lo destrossades que teniem les cames allò va ser com renèixer! jejeje\nA més havies d'anar alternant entre aigua calenta i freda i et deixava com nou! jeje\n(cara de felicitat en posar els peus dins l'aigua! jeje)\nDesprés del bany ens vam posar els Yukates i vam anar cap al menjador on la senyora ja ens esperava per servir-nos el sopar.\nLa veritat és que no em sé els noms de les coses que vam menjar ni res... sóc un desastre per aquestes coses... però si que vaig fer unes quantes fotos per immortalitzar-ho!\nSobre si em va agradar el menjar o no, només dir que hi havia de tot... hi havia plats que m'agradaven i altres que no tant, però va estar bé perquè et portaven uns 7 o 8 plats i anaves provant de tot. I entre la cambrera i la dona del ryokan t'explicaven que era cada cosa i com es menjava.\nHi havia un plat de sopar que te l'havies de preparar tu, et donaven com una especial d'olla que s'escalfava, i al cap de 3 minuts i havies de posar unes hortalisses..\nBueno poso fotos que no recordo com es deia:\n(aquestes hortalisses eren les que us deia que s'havien de posar en una olla per la sopa)\n(això és l'espècie d'olla on es posava lo de la foto anterior)\nDesprés de sopar vam sortir a fer un volt per Miyajima amb els nostres yukates! jejeje\nAmb les sabates vam fer trampa, no eren les típiques de fusta que porten els japonesos, eren xancles que les imitaven, però ja feien el pego! jeje\nEl tori de nit és increíle!!! M'hi hagués quedat tota la nit mirant-lo! A més vam veure bastants vaixells turístics que s'acostaven al tori a la nit perquè la gent que no passava la nit a la illa pogués veure'l i fer-hi fotos.\nFa molta gràcia passejar per allà de nit, veus a tothom amb yukata! Tots els guiris dels altres hotels i ryokans!\nBueno i no tan guiris perquè erem els únics occidentals, tots els altres eren turistes japonesos i no cantaven tant com nosaltres.\nJajaja quan ens vam fer aquesta foto tots els japonesos de per allà ens miraven! XDDD (la vam fer automàtica, ja que no ens fiavem de l'enquadrament que fan de les fotos! jeje)\nVam estar una horeta voleiant per fora i després ja no podiem més.... estavem super cansants i vam tornar a l'habitació. Però encara ens quedaven forçes per fer una super sessió fotogràfica amb els yukates a l'habitació! XDD\n(Que un no dorm tots els dies en un ryokan! ;D)\nEm vull comprar un futón! Era tan comòde!! Vaig dormir com una reina!\nEn Yesu, fent el pallasso, com sempre! jeje\nMés fotos d'en Yesu... aquí disfressat d'en Nobita de Doraemon! XDD De petit li deien que s'hi assemblava molt i ja que erem en un ryokan no es va poder estar de fer la gracieta! XDD\nI això és tot amics, una experiència increíble! Si viatjeu al Japó no deixeu d'anar a un ryokan, almenys una nit!\nVerónica Paz 23 de novembre de 2011, a les 8:06\njaaaaaaaaajajaja lo del nobita m'ha matat xDDD que bo.\nLo de la sopa amb lesverdures te pinta de ser un estil shabu-shabu (on vous verdures i d'altres en un brou) a mi m'agradaría tastarlo o potser millor un sukiyaki (que tinc entés que es la mateixa dinamica de coure verdures y carn pero en compte de brou en una salsa que porta soja i demés)\nmmmmm nose, el sopar continua sencer convencem per lo que costa xD\neso si, el onsen cau G_G i la passejadeta també!!!\nP.d: em sembla que si ens donessin les chancles típiques no donariem gaires passes xD i menys tenint les cames destrossades....\nquina enveja!!! i de sayonara res!!! en tot cas Mata ashita!! (fins demá) que espero que avui en penjis un altre jajaja\nYukimaka 23 de novembre de 2011, a les 23:11\nSí akasha! Avui tocarà Hiroshima i potser Osaka! jejee\nPerò després ja no podré actualitzar fins diumenge pk marxo 4 dies de viatge! (el primer viatge després de Japó... aviam k tal!)


El nou vídeo promocional de la Costa Daurada - Tottarragona.cat :: Diari digital independent d'informació i d'opinió de Tarragona\nEl nou vídeo promocional de la Costa Daurada\nEl president de la Diputació de Tarragona, Josep Poblet, acompanyat del director del Patronat de Turisme de la institució, Octavi Bono, va presentar el passat dimarts al matí a l'Auditori Diputació el nou material audiovisual de la Costa Daurada. Un vídeo de 4 minuts de durada que mostra els atractius i productes turístics de la zona i contribueix a posicionar-la com una destinació familiar, tot divulgant la seva varietat de propostes turístiques i la diversitat d'espais. La riquesa natural, cultural i gastronòmica de la zona queda reflectida en aquesta eina promocional, que ha estat produïda per l'empresa Minifilms sota la coordinació del Patronat de Turisme de la Diputació, i que incorpora la música de Joana Serrat.\nFèlix Llovell - 18/02/2015 - 13:14h\nI mentrestant, ni la Dipu ni l'Ajuntament ténen la decència de tenir un mailing periòdic amb els hotels de la zona per informar-los puntualment de tot el que és d'interès per al turista (actes, festes, horaris i preus de monuments, campanyes...).\nMANDA HUEVOS, QUE DIRIA EL MINISTRO!!!!\nDues vegades ha calgut pagar a una empresa de BCN un dineral per deixar l'escut com una mostra de botons. I tenen la barra de dir que ho han fet per raons d'informàtica.\nTot i que han esborrat l'escut provincial, segueix sent La Diputació Provincial de Tarragona, no la Diputació de la Costa Daurada.


Xàtiva duplica el pressupost de les ajudes per a associacions comercials – Blog Ajuntament de Xàtiva\nXàtiva, 10 d’agost de 2020.- El Butlletí Oficial de la Província publica hui la convocatòria de les ajudes que l’Ajuntament destina anualment a les associacions d’empresaris i comerciants de Xàtiva. La principal novetat és que el pressupost destinat a cobrir les ajudes per al present exercici passa de 30.000 euros en 2019 als 60.000 euros actuals el que suposa doblar la quantitat destinada. L’increment es produeix com a conseqüència de l’actual situació econòmica provocada per la crisi sanitària de la Covid-19. El termini per a presentar les sol·licituds i les memòries d’activitat s’obri demà i finalitza el dilluns 7 de setembre.\nNotícia següent Operatiu especial de vigilància durant el cap de setmana per garantir el compliment de les mesures de seguretat sanitària\nNotícia anterior La joventut de Xàtiva reivindica una major participació en les institucions públiques


Juanjo Carricondo: «Tenim errors individuals» | CF Gavà\nEl tècnic es va mostrar molt enfadat per la derrota contra la Rapitenca\nCarricondo abans de l’inici del partit | Foto: Havok Gavà\nPocs cops s’ha vist tan contrariat al tècnic Juanjo Carricondo, enrabietat per caure contra la Rapitenca en un partit en què el líder no ha estat tant superior com el marcador: «Hem jugat contra un equip que té molt nivell. Tenen jugadors de categoria superior. I me’n vaig amb la sensació de quasi sempre: som superiors en moltes coses, però arriben un cop i ens marquen. Si no sabem defensar, no podem guanyar partits. I ens expulsen a un després… Sobretot em cabreja el segon, perquè amb 0-1 encara podíem fer algo, perquè amb 10 penso que hem estat millor«, opinava.\nSobre les errades defensives: «Treballem els errors per a corregir-los, però és un tema individual. Si la persona que està al camp no es capaç d’interpretar el que passa… Davant d’una centrada lateral, s’ha de marcar. Ho hem dit des del dia 1 de la pretemporada, especialment pels centrals. Si hi ha un davanter, un marca i l’altre cobertura. Si hi ha dos, els dos a marques. És molt fàcil, però s’han de guanyar les batalles i no ho fem«, argumentava.\nRespecte a les incorporacions recents: «Els fitxatges no ens faran millorar en això. Amb Víctor encara una mica, però pensem que és un jugador que porta molt sense jugar. I a sobre s’ha lesionat aquesta primera setmana al bessó, veurem per quan té. Kyeremeh és un altre tipus de jugador, amb molt de desequilibri«.\nFinalment, Carricondo va apuntar: «Res és fàcil però nosaltres continuarem lluitant i posant la cara per aquest club. Ara hem de guanyar en els partits contra els rivals directes i només podem pensar en això«.